Vinpro ‘teleurgesteld’ ná bloedneus in hofArgieffoto bloot ter illustrasie. (Foto: Unsplash) Vinpro is “uiters teleurgesteld” nadat die Wes-Kaapse hooggeregshof sy aansoek om die grondwetlikheid en wettigheid van die landwye drankverbod tydens die Covid-19-pandemie te betwis, van die hand gewys het. ’n Volbank regters het eindelik beslis dat ’n landwye drankverbod redelikerwys nodig was om die las op die gesondheidstelsel te verlig te midde van ’n opbloei in koronavirusgevalle. Niks verhoed dus nou die regering om tydens die ramptoestand nóg ’n landwye verbod op alkohol in te stel sou dit volgens hom vorentoe nodig wees nie. Vinpro het in sy aansoek – wat in Augustus aangehoor is – onder meer aangevoer dat die provinsiale regerings uitsluitlik wetgewende magte het om regulasies rakende drankverkope uit te vaardig, en dat die nasionale regering dus nie ŉ algemene besluit hieroor kon neem nie. Vinpro het dié argument gebring in ’n poging om die Wes-Kaapse premier toe te laat om van die rampbestuurregulasies af te wyk en drankverkope in dié provinsie toe te laat. Die hof was egter nie hiervoor te vinde nie en het beslis dat die regering by magte is om regulasies rakende drankverkope uit te vaardig as deel van die rampbestuur. Die hof het ook nie Vinpro – wat byna 2 600 Suid-Afrikaanse wynprodusente, kelders en ander betrokkenes in die bedryf verteenwoordig – toegelaat om sy aansoek te wysig of nuwe getuienis aangaande die derde golf voor die hof te bring nie. Rico Basson, besturende direkteur van Vinpro, het sy ontevredenheid met die uitspraak te kenne gegee. Volgens hom het die hof “agteroor gebuig” om die regering te akkommodeer en versuim om duidelikheid te verskaf oor sommige van die kwessies wat deur Vinpro geopper is. Dit sluit in die regering se benadering tot die hantering van inperkings. Basson hou vol die regering se breë benadering tot die verbod, sy onwilligheid om te konsulteer en gebrek aan deursigtigheid oor die empiriese data wat in besluitneming gebruik word, “het onomkeerbare skade aan die wyn- en toerismebedryf aangerig”. “Die bedryf het nie net meer as R10 miljard aan verkoopsinkomste verloor nie, maar het ook aansienlike werkverliese gely en sy internasionale aansien het skade gely. Die enigste manier vir wynverwante ondernemings om te herstel en te herbou, is deur ’n bemagtigende omgewing vir volhoubare groei te skep. Dit sluit regeringsbeleide in wat op deeglike en deursigtige empiriese data gegrond is en konsekwent geïmplementeer en streng toegepas word.” Basson sê Vinpro oorweeg om aansoek om verlof tot appèl in te dien hoewel hy advies ontvang het dat ’n appèl, indien verlof toegestaan word, nie veel sal bereik nie. Dit is omdat die appèl na alle waarskynlikheid slegs in die tweede helfte van 2022 aangehoor sal word. Die minister van samewerkende regering en tradisionele sake, Nkosazana Dlamini-Zuma, het intussen die uitspraak verwelkom en gesê die regering sal alles in sy vermoë doen om Suid-Afrikaners se lewens én lewensbestaan te midde van die Covid-19-pandemie te beskerm.